द एलिफेंट व्हिस्परर्स के एक्टर्स को दी अपनी जर्सी, बेटी जीवा ने भी की मुलाकात
Chennai Super Kings Captain MS Dhoni Meets Oscar Winning The Elephant Whispers Team - आईपीएल की टीम चेन्नई सुपर किंग्स के कप्तान महेंद्र सिंह धोनी ने ऑस्कर विजेता डॉक्यूमेंट्री द एलिफेंट व्हिस्परर्स की टीम को सम्मानित किया
IPL की टीम चेन्नई सुपर किंग्स के कप्तान महेंद्र सिंह धोनी ने ऑस्कर विजेता डॉक्यूमेंट्री 'द एलिफेंट व्हिस्परर्स' की टीम को सम्मानित किया है। धोनी ने पर्सनलाइज्ड चेन्नई सुपरकिंग्स की जर्सी उन्हें गिफ्ट की। जिसके कुछ फोटोज और वीडियो सोशल मीडिया पर सामने आए हैं।
गिफ्ट की CSK नंबर 7 की जर्सी
वीडियो में धोनी स्टेडियम में 'द एलिफेंट व्हिस्परर्स' की टीम का स्वागत करते हुए दिखाई दे रहे हैं। पहले धोनी ने बोम्मन-बेल्ली और डॉक्यूमेंट्री की डायरेक्टर कार्तिकी गोंजाल्विस से हाथ मिलाया फिर उन्हें एक जर्सी गिफ्ट करते हैं। इस दौरान धोनी की बेटी जीवा भी कार्तिकी गोंजाल्विस, बोम्मन और बेल्ली से मिलती हैं।
सोशल मीडिया पर सामने आई फोटोज 
वीडियो के अलावा चेन्नई सुपर किंग्स ने अपने इंस्टाग्राम पर इसकी कुछ तस्वीरें भी शेयर की हैं जिनमें धोनी कार्तिकी गोंजाल्विस, बोम्मन-बेल्ली को उनके नाम की CSK जर्सी देते हुए दिखाई दे रहे हैं। फोटो को शेयर करते हुए कैप्शन में लिखा, उस टीम को सराहते हैं जिसने हमारा दिल जीत लिया! बोम्मन, बेल्ली और फिल्म निर्माता कार्तिकी गोंसाल्विस की मेजबानी करना बहुत अच्छा लगा'।
द एलिफेंट व्हिस्परर्स को मिला ऑस्कर अवॉर्ड 
95वीं ऑस्कर सेरेमनी में 'द एलिफेंट व्हिस्परर्स' को बेस्ट शॉर्ट डॉक्यूमेंट्री फिल्म के लिए ऑस्कर अवॉर्ड मिला है। इस फिल्म की डायरेक्टर कार्तिकी गोंजाल्विस और प्रोड्यूसर गुनीत मोंगा हैं। 39 मिनट की इस शार्ट फिल्म में इंसान और जानवरों के बीच की बॉन्डिंग को दिखाया गया है।
फिल्म की कहानी दक्षिण भारत के कपल बोमन और बेली की है, जो एक रघु नाम के अनाथ छोटे हाथी की देखभाल करते हैं। इस डॉक्यूमेंट्री को ओरिजनली तमिल में बनाया गया था। 8 दिसंबर 2022 को यह नेटफ्लिक्स पर स्ट्रीम की गई थी।